钦定古今图书集成/明伦汇编/家范典/第101卷 > 胡翰集 > 《与许门诸友论宗法》
## 钦定古今图书集成/明伦汇编/家范典/第101卷 > 胡翰集 > 《与许门诸友论宗法》

比见有以宗法为问者，景翰答之甚辩，顾仆有不能
释然者数事。夫大宗小宗之法，其废也久矣。《记大传》
尝载其说曰：“别子为祖，继别为宗，继祢者为小宗。有
百世不迁之宗，有五世则迁之宗。百世不迁者，别子
之后也；宗其继别子之所自出者，百世不迁者也；宗
其继高祖者，五世则迁者也。说者谓别子为公子，若”
始来在此国者，后世以为祖。继别者，谓别子之世嫡
也。兄弟尊之，谓之小宗，继高祖者亦小宗也。又曰：“有
小宗而无大宗者，有大宗而无小宗者，有无宗亦莫
之宗者，公子是也。”说者谓公子为先君之子，今君兄
弟。又曰：公子有宗道，公子之宗，为其士大夫之庶者，
宗其士大夫之嫡者，公子之宗道也。说者以公子不
得宗君，君命适昆弟为之宗，使之宗之，是公子之宗
道也。至于国之卿大夫有不出于公族者，盖未尝及
也，而士庶人之事则又略无所见，故后世之言宗法
者，止于卿大夫之有采地者，以礼断之也。然《礼》固未
尝言士庶人无宗也，且使大夫或有废而为士庶人
者，其宗法亦将随而废乎？抑否乎？使士庶人有升而
为卿大夫者，则于法宜得立宗矣，而族之适子有宗
之之道乎？抑自为后世之宗乎？《曾子问》曰：“宗子为士，
庶子为大夫，其祭也如之何？”孔子曰：“以上牲祭于宗
子之家。”

若宗子虽不为大夫，而有世禄，则自以上牲祭之矣。虽世子子为大夫，亦无加焉。惟大宗之子无世禄，而小宗系士庶人之子孙，其有庶子为大夫者，乃以上牲祭宗子之家。

是所谓宗子者，其卿大夫之世适乎？其有非卿大夫
之世适而士之世适者，其兄弟为卿大夫，遂以适士
为宗子，可乎？孔子曰：“宗子为殇而死，庶子弗为后也。”
或大宗之世适，有绝其后也，族人可继以为后乎？抑
亦弗为后乎？苟不为后，则大宗废矣。

“勿为后” 者，其兄弟径自继祖祢，勿为殇子后也，非废宗也。

大宗既废，则族人皆五世则迁之宗也，其于疏属，终
不能合而为一，则所谓“尊祖”者，得无有未尽乎？百世
不迁之宗，其死也，族人为之服齐衰三月。其母死、妻
之死也亦然。五世则迁之宗，其死也，当服者为之大
功九月。其母、妻之死也，何独无服乎？后世宗法不行，
宋儒往往欲立小宗之法。今士庶人之家，祭祀有用宗子法者，亦合于礼之意乎？抑以古卿大夫之事，而
今士庶人行之，得无僭乎？朱子之述《家礼》，固欲同志
之士熟讲而勉行也。其于祭祀之礼，未尝不严于主
人主妇之位，则固寓宗子之法矣。不然，则亦有可处
置者乎？《太宰》“以九两系邦国之民，五曰宗，以族得民。”
其所谓得民者，岂止于今记礼者之言乎？将犹有可
推者乎？此皆所未喻也。诸君讲学之日久矣，苟不鄙
而卒见教焉，则幸矣。